Datasets:

ELRs
/

Ewondo_Bible

Dataset card Data Studio Files Files and versions Community

Split (1)

train · 16.8k rows

text stringlengths 1 6.45k
Bə́ tə́lé nye bidí ósū. Nyé nâ: "Mǎyǐ kig dí sə́ nâ mə tám dzó ádzó mə̄ sɔ́ ai dɔ́." Bɔ́ nâ: "Kɔ́bɔ́gɔ́ !"
Nyé nâ: "Mə nə etúgā Ábrahám.
Ǹtí wama tě, Ǹtondôbə a ngámâ nyé, a nə́ mod ǹnénə. A ngávə́ nyē kábad ai nyag, mvɔ́d ai sílíba, bitúgā bí fám ai biníngá, bəkámɛl ai bôzele.
Sará, ngál ǹtí wama, nyé ǎ byé nyē mɔ́n, mǎn fám, âyǒm díé. Ńdɔ a və́ fə̄ nyé akúmá díé ásə.
Maǹtí wama a ngávu ma sɔŋ nyé nâ: "Wǎyǐ kig ma kə́ nɔ̌ŋ mīníngá á bəngɔn bə́ Kanǎŋ, yā bə́ tɔ̄á á ńnam wábán bā;
və wayi kə á ndá bod tará, áyōm dám, éyə̄ ó kə ma nɔŋ mɔ́n mīníngá wē."
Maa ai maǹtí nâ: "Eyɔŋ ziŋ miníngá a yi ma bɛ̌n bie",
nyé ai ma nâ: "Ǹtondôbə yǎ mawulu á mís, a yi lóm éngəlɛs woé nə́ á kə a kom wa zěn. Wayi ma nɔŋ mɔ́n mīníngá âyɔŋ dáma, á ndá bod tará.
''Wayi bɔ̌ təge ai ekolá ábə ma, ǹnyie anə́ ō kə́ âyɔŋ dáma, tɔ bɔ́ bá ndzí kig wa və́ mīníngá, wa wayi bɔ̌ təge ai ekolá ábə ma."
Ńdɔ̄ hḿ ánā, mə sɔ́ kwí á mgbág etam, ma nâ: "Ǎ Ńtondôbə, Zambá ǹtí wama Ábrahám; É é ! Ngǎ wāmēn fɔ̄ɔ̄ wākə wakom ma é zěn nyī ?
Yénə́ ! Ma nyɔ́ mə̄ nə́ á mgbág etám mə́ndím, é ngɔn miníngá yāyi sɔ́ lāb mə̄ndím, mayi nyé kǎd nâ: "Á ńkogolán, nyúúgu ma bǎn mə́ndím yā émvaŋ dzóe."
Ngə́ a yi ma yalǎn nâ: "Nyáág ! Makə̌ fə láb ású bə̄kámɛl bóe." Ényē nyɔ́lɔ̄, é mīníngá Ńtondôbə ǎ tɔ́b ású mɔ́n ǹtí wama.
Mə ngə́lə makə maláŋandan miǹtsogán mítē á ńnə̄m, o tâ ! Rebéka a vámá, emvaŋ á étūl, a nyíán á étam mə́ndím, ǎ ngaláb. Ma ai nyé nâ: "Á ńkogolán nyúúgu ma".
Etíe etíé, a sǔ émvaŋ dzíé, nyé nâ: "Nyáág, mazǔ fə nyúū bə̄kámɛl bóe!" Mə nyúú, a nyúú fə bəkámɛl báma.
Ńdɔ masílī nyé ma ai nyé nâ: "O nə ngɔn za?" Nyé nâ: "Ngɔn Betuɛ̂l mǎn Nahôr, a Mílka a ngábyé nyē. Mə nyílí nye okéné á dzwé, mə bɔ́dɔ́ nye miǹsə́g á mɔ́.
Ńdɔ mə kúd məbɔ̄ŋ á mís mə́ Ǹtondôbə, ńdɔ mə̌ kāŋ Ńtondôbə, Zambá ǹtí wama Ábrahám, amú ā wūlú ai ma á é zēn bə́bə́lá nyī, nə́ mə́ zu nɔ̌ŋ ngɔn mǎnyāŋ ǹtí wama ású mɔ́n wōē.
Ngə́ lə́ nə̄ hḿ bə́bə́lá naa myǎyə̄bə ǹtí wama, mǐ kad ma, ngə́ təge ai nálā mǐ kǎd fə ma. Mayi zombo, tɔ lásɔ̄ vé, tɔ vé !"
Labáŋ bân Betuɛ̂l bə́ yālán, bɔ́ nâ: "Adzó lásɔ̄ ábə Ǹtondôbə, bǐ sə́ kig dzǎm kɔ́bɔ̄ tɔ nâ m̀bəŋ tɔ nâ abé.
Rebéka nyɔ́ á tə̄lə́. Nɔŋɔ́ nyē ó kə, á kə bɔ̌ mīníngá mɔ̄n ǹtí woe, ḿból Ńtondôbə a dzó!"
Etúgā Ábrahám é ngáyi wóg bíbúg bī, é lábán á sí á mís mə́ Ǹtondôbə.
Ńdɔ etúgā yákúli akúmá: mvɔ́d, bikie, biyé, a nɔŋɔ́, a və́ə́ Rebéka. A nɔŋɔ́ bīfái ǎ ngavə́ bə̄ndóm ai nyiá.
Bə́ díí, bə́ nyúú, ai nyé ai bod bóé, ńdɔ̄ bə́ ngábómbo, bə́ kə́ə́ óyɔ̄, kídí léndē ná, ńdɔ̄ bákódō á sí. Nyé nâ: "Dzǒgân ma, mə́ dúgán ábə ǹtí wama."
Ndóm ai nyiá ngɔn bɔ́ ai nyé nâ: "Mɔ́ngɔ́ a yi tám tɔbɔ ai bía bǎn mə́lú anə́ áwômo. Á zu kə."
Ndɔ ǎ yalan bɔ́ nâ: "Tə mína təgəlan ma; ḿból Ńtondôbə ǎ mān ma kǒm zēn, soégân ma, mə́ kə̄ ábə ǹtí wama."
Bɔ́ ai nyé nâ: "Ńlóégān mɔ̄ngɔ́, bǐ sīlí nyé".
Ńdɔ̄ bə́ ngálóē Rebéka, bɔ́ ai nyé nâ: ''Yə wakə ai é mod nyɔ́?"
Nyé nâ: "Makə." Ńdɔ̄ bə́ ngádzóge Rebéka nâ á kə, ai ǹkála woé, ai etúgā Ábrahám ai esámbá dzíé.
Ńdɔ̄ bə́ ngákúb Rebéka maa, bɔ́ ai nyé nâ: "Bɔ̌ nyīá bakúda bakúda ! Mvɔŋ dzóe é tə̄gə bə́síŋ bábán."
Ńdɔ Rebéka bân bitúgā bíé bə́ ngákódō á sí bə́ ngábɛ́d á bəkámɛl, bə́ ngabie Eliezêr. Ndɔ̄ etúgā Ábrahám é ngábə́ nɔ̌ŋ Rebéka yakə ai nyé.
Ízag a ngákódō á etam məndím yā Lahaí Roí, ńdɔ a ngázu lóŋ mvóg á Negɛ̂v.
Ńdɔ̄ Ízag a ngákwí nâ a kə a wulu á mvús ǹnam ai məsuli mə́ ngōgé a ngáyi tyé mís, a ńtála bəkámɛl bə́ ngázu.
Rebéka nyé a ngáyi tyé mís, a ńtálā Ízag. Ńdɔ a ngásus á Kámɛl.
Nyé ai etúgā nâ: "É mod ǎ zu tóban ai bíā á mvús ǹnam nyɔ́ á nə zá?" Ńdɔ etúgā é ngáyalán nyé nâ: "A nə ésīá ǹtí wam!" Ńdɔ a ngánɔŋ ǹtóm wóé, a búdī á ńlō.
Ńdɔ etúgā é ngaman lɛ́ɛ̄ Ízag é dzóm ésə a ngábɔ.
Ńdɔ̄ Ízag a ngáyíli Rebéka êbɛ̌m dzíé, a nɔŋɔ́ nyē, a ńtɔ̄á mīníngá wōē, ńdɔ a ngádiŋ nyé. Ńdɔ̄ Ízag a ngáfími bibɛ́gē yā áwū nyīá wōē.
Ńdɔ̄ Ábrahám á ngābad nɔ̌ŋ mīníngá ḿfə̄ dzwé nâ Ketura.
Ńdɔ a ngábyé nyē Zimrân, Yokshân, Medân, Madiân, Yishbak ai Shua.
Yokshân a ngábyé Saba bân Dedân. Dedân a byé Bashurít, Beletusít, Beleumít.
Madiân a ngábyé Eifa, Efɛr, Hanok, Avida ai Eldaa. Bɔ́ bə́sə bɔ́n bə́ Ketura.
Ábrahám á ngālíg Ízag ai akúmá díé ásə.
Bɔ́n bítúgā bíé ḿbɔ̄ a vâg və bifái a ngə́lə́ tála, ńdɔ a ngáman bɔ́ tsam óyǎb ai Ízag, ḿfág yā ńnǎm Kɛdɛm.
Məlú mə́ enyiŋ mə́ Ábrahám hḿ ma: bisəb ǹtɛd ai məwóm zamgbál ai bítán.
Ńdɔ̄ Ábrahám á ngāsuu m̀həbə; a ngáwú á ḿbəmbə enyǐŋ mvīndí mod, hála a dzyé yǎ ai mim̀bú á mvɔ̄m étē. Ńdɔ a ngákə biě bēsīá.
Ńdɔ̄ bɔ́n bóé, Ízag bân Ismaɛ̂l, bə́ ngádzəb nyé á ḿbɔ̄g ákɔ́g Makpéla, áfūb Efron, ndómán Tsohar, mǎn Hitíd, Mamré á tɔá ósū.
Afúb Ábrahám á ngākus ábə mǎn Hɛ́d. Étēdē ńgɔ̄ bə́ ngádzəb Ábrahám bân ǹgál Sará.
Á mvús Ábrahám, ńdɔ Zambá á ngāmâ Ízag mɔ́n wōē. A ngákə tɔbɔ̌ babi ai etǎm Lahaí Roí.
Mvɔŋ bod Ismaɛ̂l hḿ nyī, ndómán Ábrahám, énye Agár, ngɔn Egîptɛn, etúgā Sará, á ngābyé Ábrahám.
Mwé mə́ bɔ́n bə́ Ismaɛ̂l hḿ mā, mwé mə̄ndá mə́ bod mábán: Nebayot ǹtól Ismaɛ̂l, Kedâr, Adbeel, Mivsam,
Mishma, Duma ai Masa,
Hadat, Tema, Yetur, Nafis ai Kedma.
Ḿbɔ̄ bə́ nə́ bɔ́n bə́ Ismaɛ̂l, ai mwé mábán, á māl ai á mīńkán myábán, bə́ ngábə́ bələ́ bə̄dzóe awômo ai bə́bɛ̄, á táŋ bibəgá byábán.
Məlú mə́ enyiŋ mə́ Ismaɛ̂l má: bisəb ǹtɛd ai məwóm mə́lɛ́ ai zamgbál, ńdɔ a ngásuu m̀həbə, a wúú, a kə́ biě bēsīá.
Bismaɛ̂lít bə́ ngálóŋ mvóg a tíege á Hawila a kələ kwí á Shur, babi ai Egîptɛn á mgbág Ashur. Mod ósə a ngákə lóŋ á ńsǐ yād bəbə́nyāŋ.
Mvɔŋ bod Ízag, ndómán Ábrahám hḿ nyī. Ábrahám á ngābyé Ízag.
Ábōg nyé a ngákwí ókalǎ bisəb məwóm mə́nyi, ńdɔ a ngálúg mīníngá, Rebéka, ngɔn Betuɛ̂l, mǎn Araméa yǎ ḿbōmbō sí yā Áram, ai kál Labáŋ, mǎn Araméa.
Ńdɔ̄ Ízag a ngákogolan ai Ǹtondôbə ású mīníngá wōē Rebéka, amú á ngābə́ ńkokóm. Ǹtondôbə a yénə́ nyē ngɔ́l, ńdɔ Rebéka a ngánɔŋ abum.
Ḿból bɔ́n bóé bə́ vuŋu âbum étēde, ńdɔ a ngayón, nyé nâ: "Éyɔŋ lə́ ńtɔ̄á yǎ nā, mə́ zu bɔ yá ?" Ńdɔ a ngákə sílī Ńtondôbə.
Nyé a yalán nyē nâ: "Məyɔŋ mə́bɛ̄ mə́ nə wa âbum, mvɔ̌ŋ bod ébɛ̄ yâyi tíē âbum dóe, dzyǎ yayi lod ényí fɔ́g á ngul, və ǹtól wâyi syé mɔ́n mvūa."
Ábōg mə̄lú mə́ ábyé mə́ ngásulu, ńdɔ̄ lákə kwí naa mim̀byás mí ńtɔ̄á nyē âbum.
Ényɔ́ osú á ngākwí, a kwí nyɔ́l á zooŋ, mim̀vɔ̌d ai nyɔ́l ésə anə́ ékǒb tsíd, ńdɔ a ngáyole nyé dzwé nâ Ezaú.
Ńdɔ mǎnyāŋ ā zu kwí, wɔ́ wóé ó yə́mə ai etíndī Ézaú; bə́ lóé nyē nâ Yákɔb. Ízag a ngábə́ bələ́ mīm̀bú mə̄wóm mə́saman éyɔŋ bə́ byálígi.
Ńdɔ̄ bɔ́ngɔ́ bə́ ngánáŋ. Esaú á ngāyəm ǹsǒm ábuí, a ńtɔ̄á fɔ̄ɔ̄ mod məfan. Yákɔ̌b kig ǹtəgán mod, nyé a ngátɔ́bɔ və á ndá.
Ízag a diŋi Ezaú ábuí amú á wē nyé tsíd, Rebéka nyé á bulugu diŋ Yákɔb.
Ńdɔ́ á fɔ̄ɔ̄ á ngábɔ̄ nâ, Yákɔb a yáma m̀fyáŋ kón, ńdɔ Ezaú ā kə sɔ́ âfan ai zie ésə âbum.
Ezaú nyé ai Yákɔb nâ: "Váá tə̄ mā é dzóm yáyə́ŋ wa á mvīé dzílī, mə́ dí mə̌ təg yǎ ! asú tē bə́ ngáyole nyé dzwé nâ: "Edom."
Yákɔ̌b kig nyé nâ: "Kuán ai ma etíe etíé etíé ńtól dzóe."
Ezaú nyé nâ: "Ábōg mə̄ ngáwú yǎ dī ǹkóŋ wâyi ma bǎd bɔ ai m̀fí dzé ?"
Yákɔb nyé nâ: "Kaná mā dɔ́ soŋ válā." Ńdɔ a ngákan nyé dɔ soŋ, a kuán ai nyé étīē ǹtól dzíé.
Ńdɔ̄ Yákɔb a ngávə́ nye m̀fyáŋ kón, Ezaú á tǎ ai bídí bī, ńdɔ a ngáman dí á kódó á sí énye ǎ kə̄ nyɔ́. Nâ, éyə Ezaú á ngādzâ etíé ńtól dzíé nā.
Ńdɔ zie é ngákwí á ńnam sə̌ kig ényí osú yǎ ábǒg Ábrahám. Ńdɔ̄ Ízag a ngákə̄ á Gerâr, ábə Abimelɛ́k, ǹkúkúmá Befilísta.
Ńdɔ Ǹtondôbə a ngáyénē nyé á ńló, nyé nâ: "Tə wasigi á Égîptɛn, tɔbɔ́gɔ̄ é sí māyi wa kad.
Tɔbɔ́gɔ̄ sí tě, mayi tɔbɔ ai wa, mayi wa mâ. amú yə̄ nâ é sí nyī, mayi wa dzɔ və́, wǎ ai mvɔŋ bod dzóe, mə dzálá é sɔŋ mə ngákan ésōá Ábrahám.
Mayi bulǐ mvɔŋ bod dzóe anə́ átītiě yā yób mayi dzɔ və́ é sí ésə̄ nyí, ńdɔ̄ fə məyɔŋ mə́sə̄ yā sí mâyi yén maa ábə dzɔ̌,
ású Ábrahám á ngāvógolo ǹkɔ́bɔ̄ wáma, a kálá bībúg byáma, məbéndé máma, miǹyián myáma ai məmvéndé máma."
Ńdɔ̄ Ízag a ngátɔ́bɔ á Gerâr.
Á bod bə́ ńnam básílī nyé dzǎm yā ábə miníngá wōē, nyé nâ: "A nə kál dzam !" A mbádaga dzó naa a nə miníngá wōē, ḿból yə̄ nâ bə́ zā wé nye etɔ̌m Rebéka, amú á ngābə́ ábəŋ á mís ábuí.
Vála a ńtɔa yǎ we eban, ńdɔ Abimelɛ́k, ǹkúkúmá Bəfilísta, ǎ zu bɔ̌ naa, a bəbəgə á wúndi, ńdɔ a yén Ízag a bɔɔ bivoé ai Rebéka, miníngá wōē.
Ńdɔ Abimelɛ́k á ngālóē Ízag, nyé nâ: "Tə wasô, a nə miníngá woe. Á dzé ō yə̄m dzó nâ: a nə kál dzam ?" Ízag nyé nâ: "Mə ngádzó nálā, ḿból mə̄ mbádaga awú étɔm dzíé."
Abimelɛ́k kig nâ: o bɔɔ bíā nálā yá ? Dzǎm yə̄ nâ mod ǹnam ziŋ a ngáfam kə́ bómbo ai miníngá woe, ǒ ngavə́ fə̄ bía ekolá yā étēde."
Ńdɔ Abimelɛ́k á ngātə́le bod bóé bə́sə̄ é mvéndé nyī nâ: "É mod ǎ yi namba é mod nyɔ́ ngə́ mīníngá wōē, və a wâg !"
Ńdɔ̄ Ízag a ngábɛ bidí sí tě, ńdɔ a ngákwé á ńtɛd ai ǹtɛd m̀bú tē. Ǹtondôbə a máá nyē.
A ńtɔ̄á fɔ̄ɔ̄ fə ǹkúkúmá mod, a kələ a nén və ǹnénán ǹnénán, a kə́ tə́bə̄ á ózōndóm.
Ḿból ā zu bɔ̌ mod akúmá, miǹkunda mí kábad ai nyag ai bəkámɛl, a bələ́ fə abuí bəbɔ bisíé, Bəfilísta bə́ ngawóg nyé abé. Bitam mə́ndím á zāŋ Gerâr ai Béer Shéva
Bâkə bâdib ai mətsɔ́ bítam bísə bitúgā bí ésīá bí ngáfág; ábǒg ésīá wōē Ábrahám.
Ńdɔ Abimelɛ́k á ngádzó ai Ízag nâ: "Kódógō ábə̄ bíā, kələ́ óyǎb, o ńtɔa yǎ ngul o lodo bíā."
Ńdɔ̄ Ízag a ngákódō válā, a kə́ vúl mīńkán âbǒŋ yā Gerâr, a tɔbɔ́ étēde.
Ízag ǎ ngadúgan fág bitam bə́ ngáfág ábǒg Ábrahám, á Bəfilísta bə́ ngáman dib á mvús awú Ábrahám, a yolegě fə bitam bítē və é moe ésīá á ngālíg.
Bitúgā bí Ízag bí ngafág ábǒŋ óswé, bí kə́ tɔbɔ étam é kwî abəŋ mə́ndím.
Ńdɔ bənɔ́ni bíyə́m yā Gerâr bázū bɔ̌ mə̄dzó ai bənɔ́nī bíyə́m bə́ Ízag, bɔ́ nâ: "Mə́ndím mā mə́ nə̄ éḿmāān !" Ńdɔ a ngáyole etǎm tē nâ Esə́g, ḿból ésə̄g é ngavəŋan nyé âbum ai adzó tē.
Ńdɔ̄ bə́ ngábad fág étam efə́, é kwíí fə mədzó; a lóé dzɔ̄ nâ Sítna.
Ńdɔ a ngákódō válā, a kə́ fāg étam efə́ yā mod a ndzí kig sɔ́ suŋ, ńdɔ a ngálóe dzɔ́ nâ Rehevot, a dzô nâ: "Ábōg dí Ǹtondôbə a və́ yǎ bía m̀faŋ áfóla, byǎzu hḿ fon ai ǹnam.
Á kódo yǎ vālá, ńdɔ a ngábɛ́d á Béer Shéva,
Ńdɔ Ǹtondôbə a ngáyénē nyé á ńló álū tē, nyé nâ: "Mə nə Zambá ésōá Ábrahám; o bə́ mbāda, amú mə nə ai wa, mayi wa mâ, mə bulǔ fə mvɔŋ bod dzoe, ású étúgā dzáma Ábrahám."
Étēdē Ízag a lóŋó álatâr, a yómé fə̄ dzwé Ńtondôbə. Ńdɔ a ngátə́le ebə̌m dzíé étēde, bitúgā bíé bí kə́ fāg étam. Amvóé Ábimelɛ́k
Ńdɔ Abimelɛ́k á ngākə tíē ǎ Gerâr bân Ahuzat ǹlə́b wōē, ai Pikol ǹdzóe ǹkundǎ bəzimbi woé.
Ízag nyé ai bɔ́ nâ: "Mǐ sɔ́ yá ? Myǎsīŋ mā, ńdɔ̄ fə mǐ ngátsídan ma ábə̄ mínā."
Bɔ́ ai nyé nâ: "Bǐ yén yǎ fɔ̄ɔ̄ naa Ǹtondôbə a nə ai wa, ńdɔ bǐ dzó naa oyílí ziŋ wâyəan bɔ á zāŋ bíā ai wa, byǎyəan wé óyīlí élad ai wa.
Kaná hḿ sɔŋ nâ wǎyǐ kig bía bɔ ábē, anə́ ḿból byā ndzí kig wa bɔ ábē, ḿból bī ngábɔ wa və m̀bəŋ ḿból bī ngátsídan wa, o kódō mvɔ̄í, wa yǎ wāwúm ánā ai ǹtótōmaamaa Ǹtondôbə."
Ńdɔ a ngáyám bɔ abuí bidí, bə́ díí bə́ nyúú.
Kídí léndē ná, ńdɔ̄ bə́ ngákûn kódō á sí bə́ ngawéan oyílí, ényɔ̄ ású ényɔ̄ ḿbɔ́g. Ńdɔ Ízag a ngákə̄ bɔ́ tə́lē á zēn, bə́ káán ai nyé mvɔ̄í.

Subsets and Splits